Mohai V. Lajos

*Fekete kép, fekete táj*

A szél, a szél madarak szárnyát

tördeli, tördeli,

a szél, a szél --

Önkívületben hasad a táj.

*önkívületben hasad a táj*

*a jég fénylő üvegén át*

*madarak szárnyát tördeli*

*szél süvölt és madár sivít*

*hideg az éj, hideg a fátyla*

*recseg a jég, kifehéredik,*

*az ég, az ég fekete fátyla*

*Éjjeli vihar*

(adagio)

szelek csapzott haja lobog

ördög-csörtetés mennybe hatol

az éjjel ijedt alakot ölt

az idő csörgő panaszt sodor

az égbolt dörgeteg szónokol

az álom borzas bábokat költ

(allegro)

lobog a szelek csapzott haja

borzas bábokat költ az álom

ördög-csörtetés mennybe hatol

dörgeteg égbolt szónokol

csörgő panaszt sodor az idő

ijedt alakot ölt az éjjel

*Filc*

fekete, fekete, fekete

vonalak, fekete vonalak,

vonalak hullámtörése,

hideg sugarak,

karok, szárnyak, nyilak

kalligráfiája

vonalak gerezdje

szörnyek váza

fekete, fekete, fekete

fehér, fehér, fehér

szemek fehérsége,

kréta fehérsége,

folyami kavicsok,

Napszilánk fénye,

fehér, fekete

lovak, kutyák lázongó serege,

fekete, fekete, fekete

elálló fülek,

összenőtt fejek panasza,

kínok harapása,

fekete,

fekete